डोगरी साहित्य च कुंडलियेँ दा पैह्ला संग्रैह् लिखने दा श्रेय 'पूर्ण चंद बडगोत्रा' होरें गी जंदा ऎ जिँदे सोचे दा सरलाऽ संग्रैह् च कोतरा सौ (101) कुंडलियां न जेह्ड़ियां समाजै दे हर विशेँ गी छूंह्दियाँ न।  लगदा ऎ जे बडगोत्रा' होरें अपने सभनेँ तजरबेँ गी एक लड़ी च परोइयै पाठकेँ आस्तै एह् सौगात पेश कीती दी ऎ। संग्रैह् दे शीर्शक थमां गै लगदा ऎ जे सोचां कवि दे अंदर इ'यां सरलाऽ दियां हियां, जि'यां कोई जख्म जिसलै पाक्कू कन्नै भरोची जंदा ऎ तां ओह् टकाई नेईं लैन दिँदा जिसलै तगर ओह्दा लाज नेईँ कीता जा।  इ'यां गै लगदा कवि दे मनै च सुरकने आह्ले दुक्ख-सुक्ख जेह्डे उ'नेँ भोगे-भाले दे न ओह् तजरबेँ, ओह्दी सोचेँ च सरलाऽ दे हे।  जेह्डे उ'नेँ कुंडलियेँ दे राहेँ पाठकेँ सामने पुजाई दित्ते न। कोई बी ऎसा विशे नेईँ ऎ जेह्दी नब्ज कवि ने नेईँ पकड़ी दी ऎ।  कुंडलियेँ दा विशे ऊ'आं ते उपदेशात्मक होँदा ऎ पर इस संग्रैह् च असेँ गी सभनेँ विशेँ कन्नै सरबन्धत कुंडलियां मिलदियां न, जि'यां समाजक, राजनीतिक, वनस्पतियेँ, पक्खरू-पखेरूयेँ, रूत्तेँ-ब्हारेँ, पर्व-ध्यारेँ आदि।  इंदेँ थमां पैह्ले बी किश कवियेँ इस विधा च हत्थ अजमाए दे न पर कुसै बी कवि दा कुंडलियेँ दा संग्रैह् पाठकेँ तगर नेईँ पुज्जा।  टामीँ-टामियां कुंडलियां अजेँ बी छपदियां रौह्दियां न।
 सब्भै अक्खी मूंदरी, नित्त भजन भगवान,
मनै बसाई मूरती, रज्जी दर्शन पा'न।
 रज्जी दर्शन पा'न, प्रभु दे चौह्ने कूटेँ,
भात-सभांते फुल्ल, अमर-फल लडके बूह्टेँ।
 अमरत तुल्ले नीर, बगै दे सज्जै-खब्बै,
सब ओह्दे परमान, नुआंदे सिर तां सब्भै।
 (सफा-1)
पापेँ दा चेता जदूं, सोचेँ च सरलाऽ,
खंदा रुक्की-रुक्कियै, बनी जा पच्छोता,
बनी जा पच्छोता, दान तां करै बत्हेरे,
बाले मंदर जोत, शिवेँ दे स'ञ-सवेरे।
 नांऽ दिया सिलां-लुआऽ, पराह्चित संतापेँ दा,
पच्छोताऽ पर मिटै, भोगियै फल पापेँ दा।
 (सफा-17)
इक्क घरै दे जीव फ्ही, बक्क-बक्खरी सार,
रौँह्दे थूरे-ईँगरे, बुद्धिमान-गुआर।
 बुद्धिमान-गुआर, भुलाइयै हानी-लाभ,
करन निरंतर हेर, पूरने बिसले ख्वाव।
 ऎवेँ समां मुहान, पा'न रिश्ते च फिक्क ,
सब्भै होन खुआर,बारि-बारि इक्क-इक्क।
 (सफा-37)
इस भ्रश्ट समाजै पर कवि ने व्यंग कीते दा ऎ जे कोई बी हक्क जां इंसाफ अड़े बगैर नेईँ मिली सकदा।  दफ्तरेँ च होने आह्ली लोकेँ कन्नै बदसलूकी दी अकासी कुंडलियेँ च कीती दी ऎ जे लोकेँ दियां फाइलां विजन वजह गै दबाई दित्ती जंदियां न जद् तगर उंदी तली पर मूहं दखाई नेईँ दित्ती जंदी तद् तगर उंदा कम्म नेईँ उस्सरी सकदा।
 काज निँ सौरै अडे बिन, नां गै बद्धै-बास,
होऎ भाएं आम ओ, भाए कोई खास,
भाए कोई खास, दडी जा 'फायल' गुट्ठा,
पवै डं'बनी तली, जां मूहं दखाई रवाज,
लैन खूसियै लग्ग, होऎ ना होऎ काज।
 (सफा-13)
खन्नी-लप्पर खाइयै, मान तरक्कडी जोख,
रिश्वत जैह्र बरोबरी, बार-बार एह् घोख।
 बार-बार एह् घोख, निँ पचदी औतर जानी,
एक दिन पवै ज़रूर, सने सूद परतानी।
 सिक्खमत अनमोल, अज्ज लै गंढी बन्नी,
आदर-मान बस्स, खाइयै लप्पर-खन्नी।
 ( सफा-21 )
तज्जे चिट्ठी-तार, खत, सेपे टेलीफून,
कल्लै तक हे बैठमेँ, चले चलामेँ हून।
 खबर घरै दी देन, भरी सभा इच्च, जाई,
लिखी सनेह् बी देन, सदा हुकमै दे बज्जे,
बटन दबाने सैह्ल कश्ट, लिखने दे तज्जे।
 ( सफा-42 )
लखदे गे भलखोई न, कलयुगियेँ इंसान,
गौ सेवा गी तज्जियै, कुत्तेँ टैह्ल कमान।
 कुत्तेँ टैह्ल कमान, बिस्कुटां, मास खलाई,
ग्हांदे फ्ही वे-गुरे, दुआर पराए जाई।
 गमां भुक्खियां सुढन, रूग्ग भर भोऎ उगदे,
अमरत तुल्ला दुद्ध, पीऎ भुल्ली गे लगद।
 ( सफा-61 )
जरम-ध्याड़ा माह्नू दा, होन पशु कुर्बान,
बकरे भाऽ दा न्हेर पे, कुक्कड निम्मोझान।
 कुक्कड निम्मोझान, सुनेँ निँ कोई फर्याद,
बडे सुआदे खान, फ्ही देन मबारकवाद।
 कुक्कड-बकरेँ सोग, जां उंदा मरन-ध्याड़ा,
जदूं-जदूं बी अवै, माह्नू दा जन्म-ध्याड़ा।
 ( सफा-60 )
कवि गी डुग्गर बसनीक होने दा फक्र ऎ।  ओह् अपने डुग्गर देसै पर जान-कुर्बान करी देना चांह्दा ऎ।  ओह्दा मन्नना ऎ जे जान कुर्बान करियै बी इस देसै दा कर्ज नेईँ तोआरेआ जाई सकदा ऎ।
 डुग्गर दा बसनीक औँ, डुग्गर मेरी जान,
म्हान ऎ मीँ, होने दा, डुग्गर दी संतान।
 डुग्गर दी संतान, मिगी थ्होई ऎ पंछान,
करा जिंद कुर्बान, बी नेईँ, उल्लै सहान।
 औँ जारेँ दा जार, बैरियै ते अति उग्गर,
नेहा होर निँ थाह्र, जनेहा मेरा डुग्गर।
 ( सफा-36 )
खीरै च इ'यै आक्खेआ जाई सकदा ऎ जे एह् कुंडलियेँ दे संग्रैह् भाशा दी द्रिश्टी कन्नै बी सराह्नेजोग ऎ ते इस पोथी दा डोगरी साहित्य च सुआगत ऎ। 